Leon Sebbelin bliver støttet af et bredt flertal i byrådet bestående af Radikale, Enhedslisten, SF, Den Sociale Fællesliste, Socialdemokraterne og De Konservative. Og onsdag klokken 11.30 bliver Venstre inviteret med til forhandlingerne, hvor resten af posterne i byrådet skal fordeles. - Vi har inviteret Venstre til forhandlinger i morgen, så vi har et håb om at kunne gøre det bredere, siger Leon Sebbelin. Han fortæller, at der har været forsøgt mange konstellationer i løbet af aftenen, der ikke har kunnet lade sig gøre. Der var ellers spået lange forhandlinger, som det var tilfældet ved sidste kommunalvalg. En af dem, der har haft et rigtig godt valg i Rebild, er Den Sociale Fællesliste, der har tre mandater. - Med så flot et valg skal vi også have noget ud af det, så nu satser vi på udvalgsposterne, siger Allan Busk fra Den Sociale Fællesliste. Venstre har til dette valg syv mandater, og er derfor den største spiller, men da de øvrige spillere ikke ville have Gert Fischer som borgmester, så blev det altså Leon Sebbelin (B), der overtager posten efter Venstres Anny Winther.

Opsummering:
De radikales Leon Sebbelin bliver ny borgmester i Rebild Kommune.